b"\n_START_ARTICLE_\nCyclone Taylor\n_START_SECTION_\nIgralska kariera\n_START_PARAGRAPH_\nTaylor se je rodil v Tari, Ontario, in odra\xc5\xa1\xc4\x8dal v Listowelu, kjer je igral za tamkaj\xc5\xa1nji mladinski in \xc4\x8dlanski klub v ligi Ontario Hockey Association. V sezoni 1904/05 se je pridru\xc5\xbeil mo\xc5\xa1tvu iz Thessalona, ki ga je vodil Grindy Forrester. Preden je za\xc4\x8del za mo\xc5\xa1tvo igrati, je nastal spor o tem, katero mo\xc5\xa1tvo v ligi OHA ima pravice zanj. Liga OHA, ki jo je tedaj zastopal sekretar W. A. Hewitt, je zavrnila Taylorja in mu ni podelila dovoljenja za bivanje v Thessalonu. Prav tako je Taylor dobil prepoved igranja v ligi OHA. Zaprosil je za premestitev, a so ga zavrnili, tako da je \xc4\x8dez zimo ostal v Thessalonu. Nekateri viri navajajo, da je Hewitt \xc5\xbeelel, da bi Taylor igral za mo\xc5\xa1tvo Toronto Marlboros in je zato odbijal njegova prizadevanja, da bi igral za ostala mo\xc5\xa1tva._NEWLINE_V sezoni 1905/06 je Taylor igral nekaj tekem za ekipo Portage la Prairie Cities iz Manitobe. \xc5\xa0tevilna mo\xc5\xa1tva v novi ligi International Professional Hockey League so ga posku\xc5\xa1ala privabiti k sebi, med drugim Sault Ste. Marie Marlboros in Calumet-Larium Miners, ki je z njim celo podpisalo pogodbo. Taylor je naposled pristal v mo\xc5\xa1tvu Portage Lakes Hockey Club, ki je osvojilo ligo. V mo\xc5\xa1tvu je za\xc4\x8del na polo\xc5\xbeaju napadalca, a je bil za soigralce prehiter, tako da je igral na polo\xc5\xbeaju pointa. Liga IPHL je zaradi neusklajenosti igralskih pla\xc4\x8d in prihodkov lige razpadla leta 1907.\n_START_SECTION_\nSlava v prestolnici\n_START_PARAGRAPH_\nTaylor se je zatem pridru\xc5\xbeil mo\xc5\xa1tvu Ottawa Hockey Club, ki je igralo v ligi Eastern Canada Amateur Hockey Association. Za mo\xc5\xa1tvo je igral dve sezoni, pri tem je prejemal letno pla\xc4\x8do, obljubili pa so mu tudi dr\xc5\xbeavno slu\xc5\xbebo. Ko je leta 1907 igral za Ottawo, mu je generalni guverner zaradi njegovih drsalnih sposobnosti nadel vzdevek\xc2\xa0\xc2\xbbCyclone\xc2\xab. Decembra 1907 so poro\xc4\x8dali, da mu je bilo ponujenih 1.500 dolarjev, \xc4\x8de bi zapustil Ottawo in v sezoni 1907/08 zaigral za ekipo Renfrew Creamery Kings. Ponudbo je zavrnil._NEWLINE_Taylor je leta 1908 igral lacrosse za mo\xc5\xa1tvo Ottawa Capitals. Na tekmi 27. junija 1908 so ga aretirali, ker je sodnika Toma Carlinda udaril v obraz, potem ko mu je ta nalo\xc5\xbeil kazen. Sodnik to\xc5\xbebe ni vlo\xc5\xbeil, a je bil na tekmi tudi predsednik lige, ki je za Taylorja predlagal do\xc5\xbeivljenjsko prepoved igranja v ligi National Lacrosse Union. Guvernerji lige so se naposled odlo\xc4\x8dili, da ga kaznujejo zgolj z grajo. Mo\xc5\xa1tvo Ottawa Capitals je Taylorja pri\xc4\x8dakovalo tudi v naslednji sezoni, a se je odlo\xc4\x8dil osredoto\xc4\x8diti se na svojo slu\xc5\xbebo in hokej na ledu. V mo\xc5\xa1tvo se je sku\xc5\xa1al vrniti leta 1910, a ga je mo\xc5\xa1tvo spustilo iz rok, medtem ko je leta 1911 kon\xc4\x8dno le zopet igral za Capitalse._NEWLINE_Na za\xc4\x8detku sezone 1908/09 so mu v njegovi vladni slu\xc5\xbebi v Ottawi odobrili enomese\xc4\x8dne po\xc4\x8ditnice. Od\xc5\xa1el je v Pittsburgh, Pensilvanija, kjer je igral v ligi Western Pennsylvania Hockey League. Sezona lige WPHL se je za\xc4\x8dela sredi novembra, tako da je lahko Taylor en mesec igral v Pittsburghu in ni zamudil nobene tekme Ottawe v ligi ECHA.\n_START_SECTION_\nEden od milijonarjev\n_START_PARAGRAPH_\nDecembra 1909, ko je bila za njim uspe\xc5\xa1na sezona, v kateri je osvojil Stanleyjev pokal, so \xc4\x8dasniki poro\xc4\x8dali, da se je Taylor sprl s klubom glede njegove vladne slu\xc5\xbebe in njegove zahteve po vi\xc5\xa1ji pla\xc4\x8di. Mo\xc5\xa1tvo nove lige National Hockey Association, Renfrew Creamery Kings, je naznanilo, da so podpisali pogodbo s Taylorjem, a je teden kasneje Taylor izjavil, da se je odlo\xc4\x8dil ostati v Ottawi. Po \xc5\xa1e enem tednu si je premislil in zatrdil, da se bo pridru\xc5\xbeil Renfrewju. \xc4\x8casniki so poro\xc4\x8dali, da mu bo pogodba v eni sezoni navrgla 5.250 dolarjev. Mo\xc5\xa1tvo Renfrew Creamery Kings je zaradi visokih igralskih pla\xc4\x8d, ki jih je omogo\xc4\x8dil lastnik kluba, kanadski industrialec Ambrose O'Brien, prejelo vzdevek\xc2\xa0\xc2\xbbMilijonarji\xc2\xab. Mo\xc5\xa1tvo je tako v nekaterih virih zapisano kot Renfrew Millionaires (\xc2\xbbMilijonarji Renfrew\xc2\xab)._NEWLINE_Taylor je nato pustil slu\xc5\xbebo v zvezni vladi. Isto\xc4\x8dasno sta podobno visoko ponudbo s strani Renfrewja prejela Lester Patrick in njegov brat Frank Patrick. Sredi sezone se je mo\xc5\xa1tvu pridru\xc5\xbeil \xc5\xa1e Newsy Lalonde. Kljub visoki vrednosti mo\xc5\xa1tva in dejstvu, da so v za\xc4\x8detni sedmerici igrali \xc5\xa1tirje kasnej\xc5\xa1i \xc4\x8dlani Hokejskega hrama slavnih lige NHL, je Renfrew sezono zaklju\xc4\x8dil na tretjem mestu. Poro\xc4\x8dali so, da je klub ob koncu februarja 1910 izgubil 17.000 dolarjev in da je v nevarnosti, da razpade. Kljub temu je klub tekmoval \xc5\xa1e eno sezono, tokrat z vidno zni\xc5\xbeanimi pla\xc4\x8dami in brez bratov Patrick in Lalondeja. Po sezoni je klub Renfrew Creamery Kings dokon\xc4\x8dno propadel._NEWLINE_Leta 1911 je Taylor postal last Sama Lichtenbeina in NHA mo\xc5\xa1tva Montreal Wanderers. Lichtenbein je \xc5\xbeelel, da bi bil Taylor v Montrealu atrakcija za gledalce, a je Taylor novembra 1911 povedal, da bi se raje prej upokojil od hokeja na ledu kot da bi se pridru\xc5\xbeil Wanderersom. 24. januarja 1912 je tako na veliko nezadovoljstvo Wanderersov na tekmi med Wanderersi in mo\xc5\xa1tvom Ottawa Hockey Club zastopal barve Ottawe. Igral je tako slabo, da so ga po prvi tretjini ob vodstvu Montreala z 2-0 zamenjali. Ottawa se je nato vrnila v igro in tekmo dobila z izidom 10-6. Wanderersi so nato protestirali zaradi Taylorjevega igranja za Ottawo. Odlo\xc4\x8deno je bilo, da se tekmo ponovi, medtem ko sta klub Ottawa Hockey Club in Taylor prejela globi 100 dolarjev. Cyclone Taylor je prav tako prejel suspenz za nedolo\xc4\x8den \xc4\x8das. Kljub suspenzu in vsemu dogajanju pa je bil po koncu sezone, v marcu, Taylor izbran v mo\xc5\xa1tvo zvezd lige NHA, ki je igralo ekshibicijske tekme proti trem mo\xc5\xa1tvom lige Pacific Coast Hockey Association v Britanski Kolumbiji.\n_START_SECTION_\nV Vancouvru\n_START_PARAGRAPH_\nMedtem sta Taylorjeva biv\xc5\xa1a soigralca, brata Lester in Frank Patrick, ustanovila ligo Pacific Coast Hockey Association (PCHA) in opogumila Taylorja, da se pridru\xc5\xbei ligi. Novembra 1912 so oznanili, da se je Cyclone Taylor za 1.200 dolarjev pridru\xc5\xbeil ekipi Vancouver Millionaires. Medtem ko se je pripravljal na selitev na zahodno obalo, je Taylor tudi izjavil, da se ne bo vrnil v ligo NHA pod nobenimi pogoji. Pred odhodom je \xc5\xa1e povedal, da je eno od dveh novih NHA mo\xc5\xa1tev iz Toronta v lasti Lichtenheina, ki je na\xc4\x8drtoval, da bi poslal Taylorja v Toronto in mu onemogo\xc4\x8dil, da bi igral za Ottawo. Obto\xc5\xbebo sta zavrnila predsednika obeh mo\xc5\xa1tev iz Toronta, kot tudi Lichtenhein sam. Vsi so zatrdili, da Lichtenhein ni imel nobenega lastni\xc5\xa1kega dele\xc5\xbea v nobenem od klubov. V Vancouvru se je Taylor preselil iz polo\xc5\xbeaja coverpointa na polo\xc5\xbeaj centra, na katerem je ostal do konca kariere. Taylor je Millionairse povedel do njihove edine osvojitve Stanleyjevega pokala, v finalu Stanleyjevega pokala 1915. V ligi PCHA je petkrat postal vodilni strelec lige, najbolj pa je izstopal v sezoni 1917/18, ko je bil na 18 tekmah uspe\xc5\xa1en 32-krat. Kariero je kon\xc4\x8dal leta 1921, a se je v sezoni 1922/23 vrnil in odigral \xc5\xa1e eno tekmo.\n_START_SECTION_\nUrad za priseljevanje\n_START_PARAGRAPH_\nTaylor se je oktobra 1907 pridru\xc5\xbeil Kanadskemu uradu za priseljevanje. Slu\xc5\xbebo je dobil kot bonus, s katerim so ga vodilni v klubu Ottawa Hockey Club sku\xc5\xa1ali prepri\xc4\x8dati, da se jim pridru\xc5\xbei. Ko se je preselil v Vancouver, je slu\xc5\xbebo na uradu obdr\xc5\xbeal. Kot 3. najvi\xc5\xa1ji uradnik za priseljevanje v Vancouvru je bil vpleten v neslavno afero Komagata Maru, v kateri parnik s 376 sikhovskimi, muslimanskimi in hindujskimi priseljenci ni dobil dovoljenja za pristanek in je bil zato prisiljen vrniti se v Indijo. Kasneje je postal komisar za priseljevanje za obmo\xc4\x8dje Britanske Kolumbije in Jukona. Funkcijo komisarja je opravljal vse do upokojitve leta 1950. Leta 1949 je Taylor za svoje zasluge dr\xc5\xbeavi in skupnosti kot uradnik za priseljevanje v \xc4\x8dasu obeh svetovnih vojn prejel priznanje Reda britanskega imperija_NEWLINE_Njegov drugi sin John Taylor je bil pravnik v Vancouvru in je do upokojitve leta 1988 delal na primerih priseljevanjskega prava.\n_START_SECTION_\nPoliti\xc4\x8dna kariera\n_START_PARAGRAPH_\nTaylor je v letih 1952  in 1953  neuspe\xc5\xa1no kandidiral na lokalnih volitvah Britanske Kolumbije na listi stranke British Columbia Conservative Party. Kljub neuspehu je bil nato izvoljen v odbor za parke Vancouver Parks Board.\n_START_SECTION_\nKasnej\xc5\xa1e \xc5\xbeivljenje\n_START_PARAGRAPH_\nPo upokojitvi od hokeja na ledu je bil Taylor leta 1947 sprejet v Hokejski hram slavnih lige NHL. Obdobje pokoja je bilo zanj precej te\xc5\xbeavno zaradi smrti njegove matere leta 1934, na \xc4\x8digar pogreb niti ni uspel priti, zaradi smrti njegove \xc5\xbeene, s katero se je poro\xc4\x8dil leta 1914 - umrla je zaradi sr\xc4\x8dnega napada leta 1963 - in zaradi smrti njegovega najmlaj\xc5\xa1ega otroka, h\xc4\x8derke Joan Franklin, ki je umrla zaradi \xc5\xa1ibkosti srca, ki jo je v najve\xc4\x8dji meri povzro\xc4\x8dila stroga dieta \xc5\xa1e iz \xc4\x8dasov, ko je bila umetnostna drsalka. Za Taylorja so prav tako pisali, da je prostozidar._NEWLINE_Med ljudmi je neko\xc4\x8d kro\xc5\xbeila legenda, da je Taylor pred neko tekmo trdil, da lahko zadene gol, medtem ko drsa s hrbtom obrnjen proti golu, nato pa je na tekmi storil prav to. Taylor sam je sicer dolgo zavra\xc4\x8dal legendo in jo ozna\xc4\x8deval za \xc5\xa1alo, reko\xc4\x8d da je bil njegov slavni gol dose\xc5\xbeen le po kratkem drsanju nazaj in da je gol dosegel kot katerega koli drugega, torej obrnjen proti golu._NEWLINE_Knjiga Cyclone Taylor: A Hockey Legend avtorja Erica Whiteheada navaja, da je bil Taylor reden obiskovalec doma\xc4\x8dih tekem NHL kluba Vancouver Canucks, na katerih je vedno nosil svoj homburg. Od 1936 do 1940 je deloval kot presednik lige Pacific Coast Hockey League. Pripomogel je k vzpostavitvi dobrodelne organizacije B.C. Hockey Benevolent Association v 50. letih. Bil je tudi direktor organizacije vse do svoje smrti._NEWLINE_Potem ko si je leta 1978 zlomil kolk, je \xc5\xa1lo njegovo zdravje le \xc5\xa1e navzdol. Umrl je v spanju 9. junija 1979, dva tedna pred svojim 95. rojstnim dnem. V slavnostih pred prvo tekmo NHL sezone 1979/80 so ga v mo\xc5\xa1tvu Vancouver Canucks po\xc4\x8dastili s preimenovanjem nagrade za najkoristnej\xc5\xa1ega igralca Canucksov. Nagrado so preimenovali v Cyclone Taylor Award._NEWLINE_V \xc5\xa1ir\xc5\xa1em Vancouvru in Edmontonu deluje veriga priljubljenih trgovin s hokejsko opremo, imenovana\xc2\xa0\xc2\xbbCyclone Taylor Sports\xc2\xab. Verigo je leta 1957 ustanovil Taylorjev najstarej\xc5\xa1i sin Fred Taylor mlaj\xc5\xa1i. Taylorjev vnuk Mark Taylor je pet sezon (od 1981 do 1986) preigral v ligi NHL, in sicer v mo\xc5\xa1tvih Philadelphia Flyers, Pittsburgh Penguins in Washington Capitals._NEWLINE_V Ottawi se po njem imenuje ulica, ki obdaja dvorano mo\xc5\xa1tva Ottawa Senators, dvorano Scotiabank Place."